Una quinzena de bars i restaurants de l'Eliana ofereixen el servei de menjar per a portar
05 de febrer de 2021

L'Ajuntament de l'Eliana ha recopilat en el seu web l'oferta gastronòmica d'un total de 15 bars i restaurants de la localitat que ofereixen, durant aquestes setmanes de tancament, el servei de menjar per a portar distribuït en el propi local o per repartidors.

D'aquesta manera, la ciutadania pot trobar en un sol colp de vista els diferents establiments d'hostaleria actius durant aquests dies, la seua carta, adreça i número de telèfon per a realitzar la reserva de la seua comanda.

Els hostalers i hostaleres que ofereixen aquest servei i encara no es promocionen en la web municipal poden fer-ho enviant a aedl@leliana.es totes les seues dades.

L'edil de Promoció Econòmica, Marta Andrés, ha animat a elianers i elianeres a deixar que aquests dies “els nostres bars i restaurants cuinen per nosaltres i poder així continuar gaudint de l'alta qualitat de la cuina local”.